Затым семінар меў працяг на малочнатаварнай ферме “Агароднікі” ААТ “Вазнясенскі”. Госці былі прыемна ўражаны ідэальнай чысцінёй і парадкам як у памяшканнях, так і вакол тэрыторыі. Клумбы, утульныя альтанкі, афарбаваныя ў яркія колеры агароджа і сцены жывёлагадоўчых памяшканняў “выдаюць” жаночую руку кіраўніка Надзеі Кандрацюк. І хаця яна на чале гаспадаркі ўсяго толькі сёмы год, многае паспела зрабіць, падцягнула звычайны сельгаскааператыў-“сярэднячок” да ўзроўню малочнага і раслінаводчага лідара раёна. За гэты час ферма “Агароднікі” паспела “прырасці” 12 жывёлагадоўчымі памяшканнямі і “абзавесціся” дзвюма даільнымі заламі. Жывёлы падзелены на групы, атрымліваюць адпаведнае меню і догляд. Гонар “Агароднікаў” – цялятнік з асобнымі пластыкавымі боксамі, у якіх цяляты знаходзяцца да двухмесячнага ўзросту. “Калі цялятка нараджаецца, абавязкова атрымлівае малозіва праз зонд, абсыхае пад лямпай у “доміку” і трапляе ў рукі адказнай і любячай сваю справу цялятніцы, – расказвала прысутным Надзея Рыгораўна. – Кармленне па рэжыме, усё меню згодна з узростам маладняку і абавязкова камбікорм. Будзе тэхналагічная дысцыпліна – будзе і вынік. Мы фактычна забыліся, што такое падзеж. Захаванасць цялят у нас складае 92 %.